《送张尊师监龙瑞宫》
宋代·齐唐

阳明洞天三月春，桃花艳艳迎笑人。
仙官瑶裾翠羽裾，直上非烟骖紫麟。
手把赤书秘玉文，朝谒太素三元君。
琳房窈窕出青云，众真啸语林际闻。
山精木魅知有主，敛戢鬼火摧飚轮。
崇岩绝壑足清放，抗迹万里无埃尘。
物不疵疠年穀熟，绰约曾潜姑射神。
祈师努力学此道，下济泽国穷鳏民。

作者简介：（987—1074）越州会稽人，字祖之。齐廓弟。仁宗天圣八年进士。两应制科秘阁皆首选，两对策皆在第一。言论切直，遭排去。后以著作佐郎知富阳，改南雄州签判。会交趾进麒麟，唐据史传非之，众服其博识。以职方员外郎致仕，筑庐于少微山以居。有《学苑精英》、《少微集》。